**Adulație (A mea-i lumea toată)**

*David Daniel Adam*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ascultați popoare și luați aminte

A mea-i lumea toată, țineți bine minte!

Când de fericire, ochii-mi scânteiază

Toată lumea râde, cântă și dansează,

Însă, dacă lacrimi mi se scurg sub gene,

Toată lumea plânge, se sufocă, geme.

Mă doare, vă doare! luați bine seamă,

Omenirea toată depinde de-o toană!

Libertatea voastră-i nepăsarea mea

Dac-ar fi să-mi pese, toți ați dispărea!

Doar ce văd există, ce nu văd, visez,

Ca să prindeți viață, stați să vă scanez,

Fiecare este umbra mea sub soare

Scundă sau înaltă, după-a mea mișcare!

Să-mi aduceți daruri și laude multe

Drept recunoștință-a vieților mărunte!

Și vegheați-mi somnul, orice vis plăcut

Este pentru lume, un nou început!

Aș putea eu multe să vă cer, dar gata,

Plec acum acasă, că mă ceartă Tata!